依韻和春日偶書
作者：梅堯臣
朝代：宋

paragraphs: 甕面春醅壓嫩藍，盤中鵝{炙火=肉}亦肥甘。
正宜醉夢輕爲蝶，苦怕酬詩密似蠶。
病起羊公方隠几，歸來陶令只乘籃。
河堤古木欣欣暗，野水新秧拍拍渰。
已向官資隨分足，莫將忠憤等閑談。
況於世上諸般厭，不作人間一例貪。
陋巷自知當退縮，擁門誰解更趨參。
高低趣向難爲合，冷暖情懷固飽諳。
勉意妻兒猶苟祿，强顔冠冕未抽簪。
唯公恩遇留連久，頻對樽罍也負慙。